
În perioada 23-25 noiembrie 2023, Facultatea de Fizică a Universității din București, în colaborare cu Institutele Naționale de Cercetare de pe Platforma de la Măgurele organizează cea de-a noua ediție a Târgului de știință, oferte educaționale și locuri de muncă „Cu mic, cu mare… prin Univers”. Co-organizatorii evenimentului sunt Asociația Studenților Fizicieni a Universității din București (ASF-UB) și Comunitatea Educație pentru Științe (CEST).

Evenimentul va avea loc la sediul Facultății de Fizică a UB (Strada  Atomiștilor, numărul 405, Măgurele-Ilfov), precum și la Institutele de Cercetare de pe Platforma de la Măgurele, și va include atât evenimente dedicate studenților interesați de oportunitățile oferite în domeniul educației și al cercetării, cât și elevilor sau publicului larg.

Pe parcursul a trei zile, studenții și elevii din toată țara interesați de activitățile educaționale și profesionale din domeniul STEM, cadrele didactice care îi pregătesc și toți cei interesați pot participa la întâlniri cu reprezentanții celor mai importante institute de cercetare la nivel național, se pot informa cu privire la ofertele pentru stagiile de practică sau pentru viitoare locuri de muncă. De asemenea, studenții pot opta pentru a vizita infrastructura disponibilă în facultate și în institute. 

Seria de activități pregătite pentru elevi include o prezentare a ofertei educaționale a Facultății de Fizică, întâlniri cu cercetători de pe Platforma de la Măgurele, participarea la ateliere interactive și concursuri.
„Propunem tinerilor elevi și studenți o serie de workshop-uri, ateliere, dar și concursul  Be a Feynman. De asemenea, așteptăm și cadrele didactice interesate de activitatea ce se derulează pe platforma Măgurele-București. Printre actracțiile principale pentru elevi se regăsește deja popularul concurs Be a Feynman, prezentări și ateliere în facultate. 
Deschidem porțile și către studenți , iar în cadrul evenimentului vor fi prezente si institutele de cercetare de pe platformă, firme și alți posibili angajatori, gata să ofere informații despre mediul de cercetare și paleta de job-uri oferită. 
Vă așteptăm cu mic, cu mare să fiți îndrăzneți și să descoperiți împreună cu noi misterele Universului!”, transmit organizatorii.


Mai multe detalii despre Târgul de știință, oferte educaționale și locuri de muncă „Cu mic, cu mare… prin Univers” și alte evenimente organizate de Facultatea de Fizică pot fi consultate atât pe site-ul facultății, cât și pe pagina oficială de Facebook.

Platforma de Fizică de la Măgurele are o tradiție de funcționare ca un sistem integrat al cercetării științifice și educației prin existența în același perimetru a unităților educaționale și a institutelor de cercetare. Acest lucru permite realizarea unei formări de calitate în fizică și domenii conexe, în corelație cu dezvoltările științifice cele mai avansate.
